Qutbiddin Burxonov. Qutbiddin Nukriddinovich Burxonov (1947-yil 14-dekabr, Andijon) – oʻzbekistonlik yurist, pedagog va davlat arbobi, general-mayor. Oʻzbekiston Respublikasi Oliy Majlisi Senatining Mudofaa va xavfsizlik masalalari qoʻmitasi raisi. Biografiyasi. 1965—1969 – Andijon shahridagi 162-sonli qurilish tresti ishchisi, uchastka mexanigi. 1969—1973 – Toshkent militsiya maktabi tinglovchisi. 1973-yildan 1992-yilgacha Andijon viloyati ichki ishlar boshqarmasida tergov boʻlimi tergovchisi lavozimidan viloyat ichki ishlar boshqarmasi boshligʻining oʻrinbosari – tergov boʻlimi boshligʻigacha boʻlgan lavozimlarda ishlagan. 1992—1993-yillarda Oʻzbekiston Respublikasi Ichki ishlar vazirligi tergov boshqarmasi boshligʻi. 1993—1995-yillarda Oʻzbekiston Respublikasi Ichki ishlar vazirining oʻrinbosari. 1995—1997-yillarda Oʻzbekiston Respublikasi Ichki ishlar vazirining birinchi oʻrinbosari. 1997-yil sentyabrda nomaʼlum sabablarga koʻra egallab turgan lavozimidan boʻshatilgan. Keyinchalik, 20 yil davomida oliy taʼlim muassasalarida pedagogik faoliyatini olib borgan. 2017-yilda Oʻzbekiston Respublikasi Ichki ishlar vazirligining matbuot kotibi etib tayinlandi. 2019-yilda Oʻzbekiston Respublikasi Adliya vazirligiga oʻtib, bir yil davomida yuristlar malakasini oshirish instituti direktori boʻlgan. 2020-yil 20-yanvar kuni Toshkent viloyati Oʻrta Chirchiq tumanidan Oʻzbekiston Respublikasi Oliy Majlisi Senati aʼzosi, Senatning mudofaa va xavfsizlik masalalari qoʻmitasi raisi etib saylangan. 2023-yilda Oʻzbekiston Konstitutsiyasiga oʻzgartirish kiritish boʻyicha komissiya aʼzosi boʻlgan. 2023-yildan hozirgacha Oʻzbekiston Respublikasi Mudofaa vazirligi huzuridagi jamoatchilik kengashining aʼzosi 1992-yilda Oʻzbekistonda xizmat koʻrsatgan yurist faxriy unvoni berilgan. 2020-yilda Mehnat shuhrati ordeni bilan mukofotlangan.